google/wiki40b huggingface dataset:
Fjellflomdøgnflue

Utbredelse

Fjellflomdøgnflue finnes på den nordlige halvkule, helt nord i Europa, i Asia og Nord-Amerika. Finnes i fjellet og i det nordlige Norge.

Voksne (imago)

Kroppen er 8-13 millimeter lang, oftest brunlige eller gråbrune på farge. Lengst bak på bakkroppen er det to haletråder (cerci). Vingene er trekantet og holdes rett opp og ut fra kroppen i hvile. De er klare, uten flekker, med markerte, mørke årer. Fra den bakerste lengdeåren i forvingen går det flere, korte, bølgete tverr-årer til bakkanten. Bakvingene er godt utviklet og ganske store, de mangler en utvidelse ved basen. Beina er slanke, frambeina er lange og tynne. Bakfoten (tarsen) er lengre enn leggen (tibia). Hannen har store litt utstående fasettøyne.

Nymfer/larver

Nymfene er mellom 8-13 millimeter lang, vanligvis gulbrun på farge. De har noen svake eller mørkere flekker midt på oversiden av bakkroppsleddene fem til sju, men aldri mørke tverrbånd. Bakhjørnet av det niende bakkroppsleddet er dratt ut bakover til minst halvparten av lengden til det tiende leddet. Lengst bak på bakkroppen er det tre haletråder (cerci), som er kortere enn bakkroppen. Langs bakkroppssidene har de seks par enkle (ikke doble) bladformede trakégjeller med tydelige, mørke trakéer. Trakéårene har ytterst rett mange små forgreininger. Hodet er ganske bredt og har runde fasettøyne.

Levevis

Fjellflomdøgnflue finnes i og ved ferskvann, i innsjøer eller rolige partier i elva. Den finnes helst der vannet er ganske rent. Den lever mesteparten av sitt liv som larver eller nymfer. Eggene slippes av hunnen ned på vannoverflaten. De synker straks til bunnen. Nymfene lever nedgravd i bunnmaterialet, i mudder og sand på bunnen. De spiser små partikler av organisk materiale, som alger, planterester  eller råtnende planter. Men også av andre mindre dyr. I Norge har den vanligvis et nymfestadium på 2 år. 
Fjellflomdøgnflue tilhører gruppen insekter med ufullstendig forvandling, som betyr at den ikke har et puppestadium mellom nymfestadiet og «Fluestadiet» (imago). Døgnfluenes livssyklus er enestående i dyreriket på grunn et mellomstadie kalt subimago som ingen andre kjente insektsgrupper gjennomgår. Fluefiskere kaller dette stadiet for dun (engelsk). Ved klekking vil subimagostadiet flyte opp til overflaten, hvorpå døgnfluen svømmer inn til land. Der kryper den opp i vegetasjonen før imago klekkes. 
De voksne kan ikke ta til seg føde eller fuktighet som voksne individer. Hanner lever sjeldent mer enn ett døgn.
Eidsborgbryner

Eidsborgbryner er produsert i bygda Eidsborg i Tokke kommune i Telemark fra vikingtiden til midt på 1900-tallet. Brynesteinsemnene ble utvunnet i dagbrudd og bearbeidet av steinhoggere. Fra steinbruddet ble steinen fraktet med hest og transportert til Skien på vannveiene. Om vinteren ble steinen også dratt over isen.
Det forliste Klåstadskipet, en knarr fra vikingtiden, var lastet med Eidsborgbryner. Dette viser at produksjonen av brynestein var i gang allerede på slutten av 900-tallet.
Det er gjort arkeologiske funn av Eidsborgbryner mange steder i Nord-Europa, fra Island og England til Polen. Funn fra Polen dateres til 800-tallet.
Steinen består av finkornet kvartsskifer med innslag av feltspat og glimmer. Steinen kløver seg lett i vinkelrette stykker. Da produksjonen var på topp i 1852 ble det vunnet ut 750 000 emner.
IBM Floating Point Architecture

IBM Floating Point Architecture er et heksadesimalt flyttallformat som eksisterer på IBM stormaskiner. Den ble innført i IBM System/360 og har eksistert på etterfølgende arkitekturer.
Sammenlignet med IEEE 754 flyttall, har IBMs format en lengre mantisse og en kortere potens. Alle IBMs flyttall har en 7 biter eksponent med en eksponentbias på 64. Den normaliserte rekken av representable tall er fra 16⁻⁶⁵ til 16⁶³ (omtrent 5.39761 × 10⁻⁷⁹ til 7.237005 × 10⁷⁵).
Tallet presenteres med følgende formel: (−1)ˢⁱᵍⁿ × 0.mantisse × 16ᵖᵒᵗᵉⁿˢ⁻⁶⁴.
Bruno Cabrerizo

Karriere

Han har spilt for Sagan Tosu fra Japan.
Moss Shields

Historikk

Moss Shields ble stiftet 22. April 2012 av Brian Howard. Det første året ble brukt til å lære spillet, skaffe utstyr og midler. I 2013 fikk laget amerikaneren T.J. Collins som ny trener. 2013 deltok Moss Shields i blandingslaget «Cahoots» sammen med Fredrikstad Bears og Oslo Alligators i NM. Cahoots endte på en tredjeplass.
Mrs. Miniver

Handling

Filmen skildrer den britiske middeklassefamilien Miniver og de utfordringer de får da krigen kommer. Familien består av arkitekten Clem Minniver, hans kone Kay, sønnen Vin som blir flyver og gift med den unge Carol Boldeon, og de to små Toby og Judy. Fru Miniver forsøker å gjøre det beste ut av de skiftende tidene, men det er ikke alltid like lett mens bombene faller. Hennes ektemann deltar i evakueringen av Dunkerque. Fru Miniver er den viljesterke britiske husmoren som nekter å la nazistenes bomber ødelegge rosene hennes. Hun er edel, modig og selvoppofrende – alt det et lands regjering ber befolkningen om å være i krigstid.
Vietocassis

Utseende

En middelsstor, nesten sirkelrund, blank, brungul (i alle fall på døde eksemplarer) skjoldbille. Antennene er trådformede og middels lange. Pronotum og dekkvingene er utvidet framover og mot sidene og dekker hode, antenner og bein. Pronotum er rundet, dekkvingenes "skuldre" noe framskytende. Dekkvingenes er kraftig og nokså tett, radvis punkterte.

Levevis

Både larvene og de voksne (imago) billene lever av å spise blad på næringsplanten. De voksne (imago) sitter tett inntil planten og det store flate halsskjoldet og dekkvingene gjør at billen kan være svært vanskelig å oppdage, og det er vanskelig for rovdyr å nå den sårbare undersiden. Larvene gjemmer seg gjerne under et tak av gammel avføring og planterester som er festet til den fremoverbøyde bakkroppsspissen. Arten kan finnes på planter i vindelfamilien.

Utbredelse

Arten lever i Vietnam.
Rimmon

Rimmon var et syrisk kultbilde og tempel, kun nevnt i 2. Kongebok 5. kapittel i Det gamle testamente. I Syria var denne guddommen kjent som Baal, i Assyria som Ramanu.
Fortellingen i 2. kongebok forteller on den syriske kommandanf Naaman, som etter å ha blitt helbredet fra spedalskhet av den israelittiske profeten Elisja, bad om tilgivelse fra Gud for  å fortsette å tjene den syriske konge som fortsatt ville grembære ofrei Rimmon-tempelet. Elisja godtok dette.
Kykelikokos

Innhold

Grunntanken bak programmet var å oppfordre barn til å opptre miljøvennlig og programmet hadde blant annet en konkurranse der innringerne skulle sortere søppel som kom inn i studio via et transportbånd. Idéen er senere brukt opp igjen i fabelaktivs lørdagsprogram Klar Ferdig Gå.
Miljøaspektet i Kykelikokos ble etter hvert utvidet til å handle om blant annet om strømsparing og andre ENØK-tiltak. Etterhvert ble internett tatt i bruk og programposten RAM-Rommet, som handlet om videospill og nettbruk; ble opprettet. Kykelikokos hadde mange kjente gjester, blant annet daværende miljøvernminister Thorbjørn Berntsen.
Musikk og humor var viktige ingredienser i Kykelikokos, blant annet kunne seerne ringe inn og være med på musikkonkurranse, lyden-i-dunken-konkurranse, er-det-virkelig-meg-og-ingen-andre-enn-meg-det-er-bilde-av-på-tv-akkurat-nå-konkurranse, hvor-i-huleste-nøtta-konkurranse og Josefine-konkurranse. Ved ett tilfelle ble det målt til sammen 160 000 telefonoppringinger til Kykelikokos i løpet av de to timene programmet var på lufta.

Bowler

Programlederne ble skiftet ut flere ganger, men den bærende faktoren gjennom de fleste årene var Bowler (Jørn Kolsrud), som sammen med Børre og Håkon i Bossbandet også utgjorde husorkesteret i programmet. Bowler hadde visstnok jobbet som Overhoffmester hos kongen av Brahamarakuri, og var kommet til Norge for å være med på Kykelikokos. Han var hovedprogramleder fra 1996 til 2002, og hadde flere medprogramledere. Blant dem var Henriette Steenstrup, Ingeborg Sundrehagen Raustøl, Kristoffer Reinsfelt Arnesen, Christian Strand, Marie Theisen, Marte Lønberg Vollen og Ane Ose. Da Bowler sluttet i 2002, reiste han tilbake til dette mystiske landet Brahamarakuri, men dukket opp igjen til aller siste sending og foretok den offisielle lukkingen av 7 år med direktesendte Kykelikokos-program ved å knyte sammen åpnings-båndet.
Den 20. februar 2011 gjorde Jørn Kolsrud et lite comeback som Bowler i studio på UKA-TV i Lillehammer.
Skuddviklere

Utseende

Små til middelsstore (vingespenn 12-15 millimeter) viklere med forholdsvis smale vinger. På farge varierer de mye men er gjerne mer eller mindre gul- eller brunaktige.

Levevis

Larvene lever inne i skudd på busker, løvtrær og kraftige urter. det er også noen som lever på frøkapsler.

Utbredelse

Slekten er utbredt innen den palearktiske økosonen.
USA-mesterskapet på 100 miles fjelløp 2018

USA-mesterskapet på 100 miles fjelløp 2018 (USATF 100 Mile Trail Championships) ble arrangert 3. februar 2018, som en del av ultrafjelløpet Rocky Raccoon 100 i Huntsville i Texas i USA.
Ikkevold-saken

Ikkevold-saken var en razzia mot tidsskriftet Ikkevold i Oslo 13. oktober 1983.

Bakgrunn

Razziaen ble utløst av en artikkel om et hemmelig anlegg på Andøya som var en del av det amerikanske Sound Surveillance System (SOSUS). Samme kveld ble hjemmene til 12 medlemmer av redaksjonen ransaket.
15. juni 1984 la de sakkyndige, Jacob Børresen og Finn Lied,  frem sin rapport hvor de konkluderte på samme vis som aktoratet. Ved å publisere en artikkel om forsvarets lyttestasjon for ubåter på Andøya hadde de gjort seg skyldig i å spre forsvarshemmeligheter. Redaksjonsmedlemmene i avisa hadde brutt brutt spionparagrafene.
Den første rettssaken gikk i Oslo byrett (fra 2002 Oslo tingrett) 29. mai 1985, for overtredelse av straffelovens paragraf 90 og 91, eller de såkalt «spionparagrafene». Strafferammen for dette var tjue år. 
Når saken ble anket til Høyesterett ble den opphevet på grunn av mangelfulle domsgrunner.
Tilbake i Oslo byrett ble de tiltalte dømt på ny 9. desember 1986. Også denne dommen havnet i Høyesterett og de tiltalte be frifunnet med tre mot to stemmer.
Life Peerages Act 1958

Life Peerages Act 1958 (6 & 7 Eliz II c. 21) er en lov vedtatt i Det forente kongerike Storbritannia og Nord-Irland i 1958, som la det moderne grunnlaget for utnevnelsen av life peers.
Life peers er baroner eller baronesser og har sete i House of Lords (Overhuset) på livstid, men barna deres arver hverken tittelen eller setet i Overhuset. Det fantes life peers også før 1958; de kunne bli utnevnt i henhold til Appellate Jurisdiction Act 1876. Men Life Peerages Act 1958 gav statsministeren en betydelig større mulighet til å endre Overhusets sammensetning, og svekket arvelordenes dominans.
Loven åpnet også for utnevnelse av kvinnelige pairs. De første kvinnene tok sete i Overhuset 21. oktober 1958.
Kragerø

Natur og geografi

Denne delen av Telemark tilhører det svekonorvegiske grunnfjellsskjoldet, og består av to geologiske hovedformasjoner av proterozoiske bergarter som er dannet under de gotiske og senere svekonorvegiske fjellkjedeforldingene, med sterk metamorfose under den sistnevnte. Et underlag av 1 600 - 1 450 millioner år gammel skifer, kvartsitt, marmor og amfibolitt med noe hornblendegneis, og ovenpå dette sure overflatestrukturer av både granitt og granodioritt (henholdsvis 1 250 - 1 000 mill år gammelt, og stedvis 1 550 - 1 480 millioner år gammelt). De yngste svekonorvegiske dannelsene bevitnes av større formasjoner av granitt. Det er også noe ganger av gabbro og dioritt, sjeldnere eklogitt. Den kaledonske fjellkjedefoldingen nådde ikke ned hit. Forkastningene går i sørvest-nordøst retning.
Opp igjennom årene har det vært omfattende gruvedrift i og rundt områdene i Kragerø. Den kanskje mest kjente er Rutilgruva på Storkollen hvor det ble utvunnet rutil.

Turisme og næringsliv

Kragerø er Telemarks sørligste kommune, og om sommeren mangedobler innbyggertallet seg på grunn av turisttilstrømningen. Blant de viktigste turistmålene er Jomfruland og Kragerø by, mens Bærøy like nordøst for sentrum har hatt betydelig utbygging og er et mye brukt sted for leirskoler og sommerleirer for organisasjoner.
Av lokalt næringsliv kan nevnes Kragerø Sparebank, og avisen Kragerø Blad Vestmar. Videre er det produksjonsanlegg for Weifa, Den Norske Høyttalerfabrikk, Kjættingfabriken A/S, Vafos Pulp

Kultur og religion

Kragerø inngår som en del av Gea Norvegica Geopark. Kragerø har også egen kino – Kragerø Biograf. Kragerø har både egen sognekirke (Kragerø kirke), egen metodistkirke, og en menighet av pinsemenigheten («Elim»).Andre menigheter i Kragerø er Frikirken - Kragerø Baptistmenighet - Frelsesarmeen og Normisjon. 
Kragerø har også et katolsk kapell som ble innviet i 2009 (St. Antonius)
Maleren og tegneren Theodor Kittelsen ble født i Kragerø i 1857 og vokste opp der. I Kittelsenhuset er det en fast utstilling om hans liv og kunstneriske virke, eksemplifisert med skiftende utstillinger av originale Kittelsen-arbeider. Kittelsenhuset er en del av Berg-Kragerø museum, et kulturhistorisk museum med vekt på lokal byhistorie, kystkultur og landstedsliv med utgangspunkt i lystgården Berg fra tidlig 1800-tall. Som et ledd i den såkalte Museumsreformen er Berg-Kragerø Museum fra 2007 innlemmet i Telemark Museum.

Tusenårssted

Kommunens tusenårssted er Strandpromenaden langs Blindtarmen. Stedet ligger langs havnebassenget.
Horns

Handling

Ig Perrishs (Daniel Radcliffe) kjæreste myrdes under mystiske omstendigheter. Ett år senere er livet hans i ruiner. Han ble aldri mistenkt eller stilt for retten for mordet (som han heller ikke begikk), men han blir likevel hengt ut som skyldig ute blant folk. Så plutselig en dag gror det ut et par merkelige djevelhorn fra tinningen hans, og det viser seg at disse hornene har kraften til å få folk til å plumpe ut med sine dypeste hemmeligheter. Dermed setter Ig ut for å finne ut sannheten om drapet på kjæresten.
Lunden (Ditmarsken)

Samfunn

Kommunen Lunden omfatter småbyen med samme navn, hvor også kommuneadministrasjonen for Groven, Hemme, Karolinenkoog, Krempel, Lehe, Rehm-Flehde-Bargen og Sankt Annen ligger. Lunden har et variert næringsliv med dagligvarehandel, bakerier, slakteri, elektronikkforretning, entreprenør, møbelsnekkeri, snekker, taktekker, bilforretning, hotell, catering, apotek, tannlege og legekontor. Dessuten huser kommunen en grunnskole og et museum.
Siden lokalvalget i 2008 er de 13 mandatene i kommunestyret fordelt mellom SPD (6), CDU (5) og uavhengige (2).

Historie

Lunden nevnes første gang skriftlig av erkebiskopen i Bremen så tidlig som i 1140. Stedsnavnet kommer antagelig fra dansk lunn, «øylignende høyde», eller fra dansk lund, «liten skog». Stedet overlevde senere pestherjinger i perioden 1450–1453 og 1484. Lunden har beviselig vært kirkested siden senmiddelalderen, og den største severdigheten i byen, St. Laurentiuskirche, ble bygd på 1100-tallet og utvidet i 1471. I 1529 ble Lunden gitt byrettigheter, men mistet disse ved den ditmarskske bonderepublikkens fall i 1559. Dagens kommunevåpen stammer fra tiden med bystatus.
I likhet med en rekke andre småbyer i Ditmarsken har Lunden opplevd en negativ befolkningsutvikling etter 1900, noe som for Lundens vedkommende gjenspeiler seg i at byen hadde 4 064 innbyggere i 1885 (mot ca. 1 650 i dag).
Toshihiro Hattori

Japans herrelandslag

Toshihiro Hattori spilte 44 landskamper for Japans herrelandslag.
Dong Bin

Karriere

Han første internasjonale konkurranse var junior-VM 2006 i Beijing, der han kom på åttendeplass i sin kvalifiseringsgruppe, og ble ikke kvalifisert til finalen. Hans lengste sprang var 15,60 meter. 
Både ved Sommeruniversiaden 2009 og 2011 nådde han finalen, men kom på 11.-plass i 2009 og 8.-plass i 2011. 
Han vant gull i tresteg ved Asiamesterskapet i friidrett 2010 og 2012. I 2011 kom han på femteplass ved Asiamesterskapet i friidrett 2011, med 16,36 meter. 
Også ved VM i friidrett innendørs 2012 nådde han finalen, etter 16,94 i kvalifiseringen, og endte på åttendeplass i finalen.
Finstermünz

Finstermünz (uttales «finsta-munts») er et juv av Inndalen ved grensen mellom Østerrike og Sveits. Her lå siden middelalderen en viktig toll- og grensestasjon mellom det tirolske landskapet Vinschgau og Engadin i Graubünden. Finstermünz hører til kommunen Nauders og ligger knappe ti kilometer nord for Reschenpasset.
Gjennom nesten to årtusener var Finstermünz det eneste stedet der man kunne krysse Innjuvet på den viktige nord–syd-forbindelsen over Reschenpasset. Stedet ble gjort passerbar av romerne i år 46 e.Kr., da de bygget veien Via Claudia Augusta over Reschenpasset til Augsburg. Først i 1854 ble det bygget en alternativ forbindelse, der dagens vei til og fra Reschenpasset passerer Inn.
Altfinstermünz (alt = «gammel») betegner i dag stedet der den gamle brua ligger. Den er en trebru med tretak som passerer et treetasjers vakttårn som samtidig fungerer som brupilar. Anlegget stammer i denne form fra 1472 (bygget under erkehertug og fyrstegreve Sigmund av Tirol). Godt bevart er også det femetasjers vakttårnet over veien, som ble bygget under keiser Maximilian I av Det tysk-romerske rike, og kapellet som stammer fra 1605. Videre er rester etter en eldre festning, et jaktslott, staller og andre bygninger bevart. Tollstasjonen i Finstermünz ble opphevet i 1779 og flyttet lenger syd (til Martinsbruck). Etter at en ny vei ble bygget i 1854, mistet Altfinstermünz sin betydning. I dag er stedet bare tilgjengelig via en opplevelsesrik fot- eller sykkeltur.
Hochfinstermünz (hoch = «høy») betegner veien som ble anlagt i 1854. Her, i en svimlende høyde over Innjuvet, ligger et lite hotell, som hadde sin glanstid tidlig på 1900-tallet, men som fremdeles tar imot gjester. Litt lenger mot syd langs samme vei ligger festningen Nauders, som ble bygget mellom 1836 og 1840, og som skulle tjene som vern mot eventuelle invasjoner fra vest (franskmenn via Sveits) og syd (italienere via Syd-Tirol). Det ble imidlertid aldri nødvendig å ta festningen i bruk.
Stedets navn har i tidens løp blitt forvansket til Finstermünz på tysk, der leddene betyr «mørk» (finster) og «mynt» (Münze). Opphavet til navnet er imidlertid et helt annet: Det kommer mest sannsynlig av den latinske betegnelsen Venustae munitio, dvs. «Vinschgaus festning». På retoromansk ble navnet derimot forvansket til Fines tra munt («grensen innenfor fjellene»).
Børs Café

Børs Café var et tradisjonsrikt serveringssted i Kløverhuset, Strandgaten 13-15 i Bergen. Etter 113 års drift ble serveringsforretningen stengt i juni 2007. 
Børs Café hadde hatt en tidsbegrenset kontrakt for leie av lokaler i Kløverhuset. Denne gikk ut 8.oktober 2006. Leieavtalen ble prøvet for retten, der kaféinnehaver Emil Gjessing argumenterte for at leieavtalen burde anses som tidsubestemt. Kjennelsen i Gulating lagmannsrett slo imidlertid fast at Kløver Eiendom AS var i sin fulle rett da de ikke fornyet leieavtalen med Børs Café AS.
Vaagen Pub har overtatt lokalene - og driver restauranten videre i mer eller mindre samme tradisjon som Børs Café.
TVM (skøytelag)

TVM er et profflag i hurtigløp på skøyter i Nederland. Laget het Sanex i perioden (1995–2000). Blant annet er Sven Kramer med i dette laget.
Espen Leite

Musikalsk virke

Han er utdannet ved Norges musikkhøgskole og kjent fra flere orkestre og internasjonale samarbeid i en rekke sjangre.

Familie

Leite er gift med artisten Silya Nymoen.
Links Park

Oppgradering av Links Park

Links Park gjennomgikk ganske store forandringer før 2007–2008-sesongen. Det ble lagt nytt kunstgressdekke, slik at kampen den 21. april 2007 ble den foreløpig siste på naturgress. Links Park er bare ett av fire stadioner i det skotske ligasystemet som har kunstgressdekke. De andre er Recreation Park, Alloa, Excelsior Stadium (Airdrie United FC) og Ochilview Park (Stenhousemuir FC). En mindre treningsbane ble anlagt ved siden av hovedtribunen. Moderne serveringsfasiliteter og garderober ble også bygget. Lykken snudde også på banen, og flere gode spillere ankom Links Park, og det førte Montrose FC til en topp fire-plassering i størstedelen av sesongen. Montrose havnet på tredjeplass til slutt og ble trukket ut mot Stranraer FC i kvalifiseringsspillet for opprykk til andredivisjon. Uavgjort 1-1 i den første kampen på Links park ble etterfulgt av et 3–0-tap i den andre og avgjørende kampen. Dermed måtte Montrose ta til takke med tredjedivisjonsspill også i den påfølgende sesongen.
Vaalimaa

Vaalimaa er en finsk-russisk grensestasjon på E18, 187 km fra Helsingfors og 203 km fra St. Petersburg. Dette er den største grensestasjonen i Finland.
Hubert Humphrey

Bakgrunn

Hubert Humphrey var av norsk ætt, sønn av amerikanske Hubert Humphrey, sr. og Ragnild Kristine Sannes fra Tveit i Vest-Agder. Han studerte først farmasi og hadde i årene 1933 til 1937 sitt eget apotek i byen Huron i Sør-Dakota. Deretter studerte han statsvitenskap og tok eksamen ved universiteter i Minnesota og Louisiana. 
Under andre verdenskrig hadde han ulike administrative stillinger, før han i 1943 ble professor i statsvitenskap ved Macalester College i St. Paul.

Politiker

Etter krigen ble han valgt til borgermester i Minneapolis og i 1948 senator i delstaten Minnesota. I årene 1948–1964 var han den første senator for Minnesota Democratic-Farmer-Labor Party, som han var med på å stifte i 1944. Partiet er tilknyttet demokratene.
Ved nominasjonene til presidentvalget i 1960 stilte han som kandidat, men ble slått i nominasjonen av John F. Kennedy. Under Lyndon B. Johnson var han i årene 1964 til 1969 visepresident 
Etter drapet på Robert Kennedy ble han på det kaotiske partilandsmøtet i Chicago i august 1968 nominert som demokratenes presidentkandidat, men ved valgene 6. november 1968 tapte han mot republikanernes Richard Nixon i et helt jevnt valg. 
I 1969 ble han igjen professor ved Macalester College i St. Paul og ved Universitetet i Minnesota. Videre satt han i redaksjonen til Encylopaedia Britannica Inc.. Men i 1970 ble han igjen valgt til senator, en post han hadde til sin død. Hans kone ble utnevnt til å sitte i senatet ut perioden.
I 1972 prøvde han igjen å bli demokratenes presidentkandidat, men tapte for Vietnamkrigsmotstanderen George McGovern. I 1976 vurderte han å stille igjen, og til tross for at Jimmy Carter hadde fått nok delegater til landsmøtet, ble han lansert som en alternativ kandidat, men han avslo disse forsøkene. 
Han døde av kreft to år senere.
John Savio

Museum og andre utstilte verk

Saviomuseet ble etablert i 1994 og ligger i Kirkenes. Fra Bang-samlingen kjøpte museet 62 tegninger (i 2002) og 490 verk ble avtalt kjøpt i 2016.
Fra februar til mai 2009 hadde Nasjonalmuseet for kunst, arkitektur og design utstillingen, «John Savio. Tegninger og grafikk fra samlingen».

Pris med hans navn

John Savio-prisen deles ut hvert annet år, og er opprettet av Bildende Kunstneres Hjelpefond i samarbeid med Samisk Kunstnerforbund og Nordnorsk Kunstmuseum.
Gresa Bakraçi

Idrettskarriere

Bakraçi vant 1500 meter under Yilmaz Sazak Memorial i Istanbul i 2011, og vant 800 meter under et internasjonalt stevne i Bar i Montenegro i 2013, der hun satte personlig rekord på 2:11,09. Hun vant 1500 meter under Atletski Trofej Crne Gore-stevnet i Montenegro i 2017. 
Hun deltok i Balkanmesterskapet i friidrett innendørs 2018, og kom der på åttendeplass på 800 meter, med ny personlig rekord på 2:17,28. 
Hun deltok i Det europeiske småstatsmesterskapet i friidrett 2018, og fikk der bronse på 800 meter, bak Natalia Evangelidou og Olesea Smovjenco.
EDHEC Business School

EDHEC Business School, tidligere Ecole des Hautes Études Commerciales du Nord (forkortet EDHEC), er fransk handelshøyskole med hovedsete i Lille og avdelinger i London, Paris, Nice og Singapore. Skolen ble etablert i 1906. EDHEC ble rangert som den 16ende beste europeiske handelshøyskolen i 2017 av Financial Times. I tillegg er skolens program «MSc in Financial Markets» rangert som det beste programmet i Europa innenfor kategorien «Master in Finance Pre-experience». EDHEC har også et MBA-program rangert som nummer 74 på verdensbasis. Skolens ulike programmer er trippel-akkreditert av internasjonale AMBA, EQUIS, og AACSB. Skolen har bemerkelsesverdige alumni innenfor næringsliv og politikk, deriblant Delphine Arnault (Deputy CEO Louis Vuitton), og Jean-Jacques Goldman (Sanger).